CELEX: 32022R0803
Language: da
Date: 2022-02-16 00:00:00
Title: Kommissionens delegerede forordning (EU) 2022/803 af 16. februar 2022 om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af procedureregler for Den Europæiske Værdipapir- og Markedstilsynsmyndigheds udøvelse af beføjelserne til at pålægge bøder eller tvangsbøder for så vidt angår dataindberetningstjenester (EØS-relevant tekst)

24.5.2022   
               
               
                  DA
               
               
                  Den Europæiske Unions Tidende
               
               
                  L 145/1
               
            
         KOMMISSIONENS DELEGEREDE FORORDNING (EU) 2022/803
         af 16. februar 2022
         om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af procedureregler for Den Europæiske Værdipapir- og Markedstilsynsmyndigheds udøvelse af beføjelserne til at pålægge bøder eller tvangsbøder for så vidt angår dataindberetningstjenester
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 38k, stk. 10, og
         ud fra følgende betragtninger:
         
                     (1)
                  
                  
                     I betragtning af den grænseoverskridende dimension af håndtering af markedsdata, datakvaliteten og nødvendigheden af at opnå stordriftsfordele og undgå de negative virkninger af potentielle forskelle i både datakvaliteten og opgaverne hos udbydere af dataindberetningstjenester har Europa-Parlamentets og Rådets forordning (EU) 2019/2175 (2) overført tilladelses- og tilsynsbeføjelser med hensyn til de aktiviteter, der udøves af udbydere af dataindberetningstjenester i Unionen, til Den Europæiske Værdipapir- og Markedstilsynsmyndighed (ESMA).
                  
               
                     (2)
                  
                  
                     Det er hensigtsmæssigt at præcisere procedurereglerne for ESMA's udøvelse af beføjelsen til at pålægge bøder og tvangsbøder for så vidt angår de udbydere af databeskyttelse, der er omfattet af ESMA's tilsyn. I henhold til forordning (EU) nr. 600/2014 bør disse procedureregler navnlig omfatte bestemmelser om retten til forsvar, opkrævning af bøder eller tvangsbøder samt forældelsesfrister for pålæg og tvangsfuldbyrdelse af bøder og tvangsbøder.
                  
               
                     (3)
                  
                  
                     Finder ESMA, at der er betydelig grund til at antage, at der muligvis gør sig forhold gældende, som udgør en eller flere overtrædelser af de kravene vedrørende udbydere af dataindberetningstjenester, skal ESMA udpege en uafhængig efterforskningsmedarbejder internt i ESMA til at undersøge sagen. Når undersøgelsen er afsluttet, skal efterforskningsmedarbejderen give den person, der er genstand for undersøgelsen, mulighed for at blive hørt. Det betyder, at personen bør have ret til at fremsætte skriftlige bemærkninger inden for en rimelig frist på mindst fire uger, før efterforskningsmedarbejderen forelægger ESMA sine resultater. Den person, der er genstand for undersøgelsen, bør have lov til at blive bistået af en rådgiver efter eget valg. Efterforskningsmedarbejderen bør overveje, om det som følge af bemærkningerne fra den person, der er genstand for undersøgelsen, er nødvendigt at ændre resultatredegørelsen, inden den forelægges ESMA.
                  
               
                     (4)
                  
                  
                     ESMA bør vurdere fuldstændigheden af de sagsakter, som efterforskningsmedarbejderen har forelagt, på grundlag af en liste over dokumenter. For at sikre, at den person, der er genstand for undersøgelsen, er i stand til at forberede sit forsvar på passende vis, inden der træffes en endelig afgørelse med hensyn til bøder eller tilsynsforanstaltninger, bør ESMA give vedkommende ret til at fremsætte yderligere skriftlige bemærkninger.
                  
               
                     (5)
                  
                  
                     For at sikre, at den pågældende person samarbejder i forbindelse med en undersøgelse, bør ESMA kunne foretage visse tvangsindgreb. Når ESMA har truffet en afgørelse, der pålægger en person at bringe en overtrædelse til ophør eller har anmodet vedkommende om at fremlægge fuldstændige oplysninger eller fuldstændige registre, data eller andet materiale, eller har besluttet at foretage et kontrolbesøg på stedet, kan ESMA pålægge tvangsbøder for at tvinge den person, der er genstand for undersøgelsen, til at efterleve den trufne afgørelse. Inden ESMA pålægger tvangsbøder, bør den give personen mulighed for at fremsætte skriftlige bemærkninger.
                  
               
                     (6)
                  
                  
                     Retten til forsvar bør afvejes over for behovet for en hurtig indsats fra ESMA's side under særlige omstændigheder. Hvis det er berettiget med en hurtig indsats i henhold til artikel 38l i forordning (EU) nr. 600/2014, bør retten til forsvar for den person, der er genstand for undersøgelsen, ikke være til hinder for, at ESMA kan træffe hasteforanstaltninger. I så fald kan ESMA for at forhindre væsentlig og overhængende skade på det finansielle system vedtage en midlertidig afgørelse uden at give den person, der er genstand for undersøgelsen, mulighed for at fremsætte bemærkninger. ESMA bør give personen mulighed for at blive hørt så hurtigt som muligt efter vedtagelsen af den midlertidige afgørelse, og inden der vedtages en bekræftende afgørelse. Proceduren bør ikke desto mindre give den person, der er genstand for undersøgelsen, ret til at blive hørt på forhånd af efterforskningsmedarbejderen.
                  
               
                     (7)
                  
                  
                     De sagsakter, som ESMA og efterforskningsmedarbejderen har udarbejdet, indeholder oplysninger, der er nødvendige for, at den berørte person kan forberede sig på retslige eller administrative procedurer. Når en person, der er genstand for en undersøgelse, har modtaget meddelelsen om resultatredegørelsen enten fra efterforskningsmedarbejderen eller fra ESMA, bør vedkommende derfor have ret til aktindsigt med forbehold af andre personers berettigede interesse i, at deres forretningshemmeligheder ikke afsløres. Anvendelse af sagsakter, der er givet aktindsigt i, bør kun tillades i forbindelse med retslige eller administrative procedurer i forbindelse med overtrædelser af forordning (EU) nr. 600/2014.
                  
               
                     (8)
                  
                  
                     Både beføjelsen til at pålægge bøder og tvangsbøder og beføjelsen til at fuldbyrde bøder og tvangsbøder bør være underlagt en forældelsesfrist. Af konsekvenshensyn bør forældelsesfristerne for pålæg og fuldbyrdelse af bøder eller tvangsbøder tage hensyn til gældende EU-lovgivning om pålæg og håndhævelse af sanktioner over for enheder under tilsyn og ESMA's erfaringer med anvendelsen af denne lovgivning.
                  
               
                     (9)
                  
                  
                     For at ESMA kan sikre opbevaring af opkrævede bøder og tvangsbøder, bør ESMA deponere dem på rentebærende konti, der udelukkende er åbnet med henblik på en enkelt bøde eller tvangsbøde med det formål at bringe en enkelt overtrædelse til ophør. Af hensyn til budgetmæssig tilbageholdenhed bør ESMA først overføre beløbene til Kommissionen, når afgørelserne er endelige, fordi klageretten er udtømt eller bortfaldet.
                  
               
                     (10)
                  
                  
                     For at sikre, at den nye tilsynsramme for udbydere af dataindberetningstjenester, som blev indført ved artikel 4 i forordning (EU) 2019/2175, fungerer gnidningsløst, bør nærværende forordning træde i kraft hurtigst muligt —
                  
               VEDTAGET DENNE FORORDNING:
         
            Artikel 1
            Definition
            I denne forordning forstås ved »udbyder af dataindberetningstjenester« en godkendt offentliggørelsesordning eller en godkendt indberetningsmekanisme som defineret i artikel 2, stk. 1, nr. 34) og 36), i forordning (EU) nr. 600/2014.
         
         
            Artikel 2
            Procedureregler for overtrædelsessager hos efterforskningsmedarbejderen
            
               1.   Når en undersøgelse af potentielle overtrædelser af kravene omhandlet i artikel 38g, stk. 1, i forordning (EU) nr. 600/2014, er afsluttet, og inden sagsakterne forelægges for ESMA, underretter den efterforskningsmedarbejder, der er omhandlet i nævnte forordnings artikel 38k, stk. 1, skriftligt den person, der er genstand for undersøgelsen, om sine resultater og giver denne person mulighed for at fremsætte skriftlige bemærkninger i henhold til stk. 3. I resultatredegørelsen redegøres der for de forhold, der kan udgøre en eller flere overtrædelser af kravene omhandlet i artikel 38g, stk. 1, i forordning (EU) nr. 600/2014, herunder en vurdering af arten og alvoren af disse overtrædelser under hensyntagen til kriterierne i nævnte forordnings artikel 38g, stk. 2.
            
            
               2.   I resultatredegørelsen fastsættes der en rimelig frist, inden for hvilken den person, der er genstand for undersøgelsen, kan fremsætte skriftlige bemærkninger. I forbindelse med andre undersøgelser end dem, der er omhandlet i artikel 5, er denne frist mindst fire uger. Efterforskningsmedarbejderen har ikke pligt til at tage hensyn til skriftlige bemærkninger modtaget efter fristens udløb.
            
            
               3.   Den person, der er genstand for undersøgelsen, kan i sine skriftlige bemærkninger anføre alle forhold, der er relevante for vedkommendes forsvar, og om muligt vedlægge dokumenter som bevis for de anførte forhold. Den person, der er genstand for undersøgelsen, kan foreslå, at efterforskningsmedarbejderen hører andre personer, der kan underbygge de forhold, der er anført i vedkommendes bemærkninger.
            
            
               4.   Efterforskningsmedarbejderen kan også indbyde en person, der er genstand for en undersøgelse og har fået tilsendt en resultatredegørelse, til at deltage i en mundtlig høring. De personer, der er genstand for undersøgelsen, kan bistås af en rådgiver efter eget valg. Mundtlige høringer er ikke offentlige.
            
         
         
            Artikel 3
            Procedureregler for overtrædelsessager hos ESMA med hensyn til bøder og tilsynsforanstaltninger
            
               1.   De fuldstændige sagsakter, som efterforskningsmedarbejderen skal forelægge for ESMA, skal omfatte følgende dokumenter:
               
                           a)
                        
                        
                           resultatredegørelsen og en kopi heraf, der er sendt den person, der er genstand for undersøgelsen
                        
                     
                           b)
                        
                        
                           en kopi af de skriftlige bemærkninger fra den person, der er genstand for undersøgelsen
                        
                     
                           c)
                        
                        
                           referatet af eventuelle mundtlige høringer.
                        
                     
            
               2.   Hvis sagsakterne ikke er fuldstændige, fremsætter ESMA en begrundet anmodning om yderligere dokumenter til efterforskningsmedarbejderen.
            
            
               3.   Hvis ESMA finder, at de forhold, der er beskrevet i efterforskningsmedarbejderens resultatredegørelse, ikke synes at udgøre nogen overtrædelse af kravene omhandlet i artikel 38g, stk. 1, i forordning (EU) nr. 600/2014, træffer den afgørelse om at afslutte sagen og underretter den person, der er genstand for undersøgelsen, herom.
            
            
               4.   Er ESMA ikke enig i efterforskningsmedarbejderens resultater, forelægger den den person, der er genstand for undersøgelsen, en ny resultatredegørelse. I resultatredegørelsen fastsættes en frist på mindst fire uger, inden for hvilken den person, der er genstand for undersøgelsen, kan fremsætte skriftlige bemærkninger. ESMA er ikke forpligtet til at tage hensyn til skriftlige bemærkninger modtaget efter udløbet af fristen, når den vedtager en afgørelse om, hvorvidt der foreligger en overtrædelse, og om tilsynsforanstaltninger og pålæg af en bøde i overensstemmelse med artikel 38g og 38h i forordning (EU) nr. 600/2014.
            
            
               5.   Er ESMA enig i alle eller nogle af efterforskningsmedarbejderens resultater, underretter den den person, der er genstand for undersøgelsen, herom. I underretningen fastsættes en frist på mindst to uger, hvis ESMA er enig i alle resultaterne, og mindst fire uger, hvis ESMA ikke er enig i alle resultaterne, inden for hvilken den person, der er genstand for undersøgelsen, kan fremsætte skriftlige bemærkninger. ESMA er ikke forpligtet til at tage hensyn til skriftlige bemærkninger modtaget efter udløbet af fristen, når den vedtager en afgørelse om, hvorvidt der foreligger en overtrædelse, og om tilsynsforanstaltninger og pålæg af en bøde i overensstemmelse med artikel 38g og 38h i forordning (EU) nr. 600/2014.
            
            
               6.   ESMA kan indbyde den person, der er genstand for undersøgelsen og har fået tilsendt en resultatredegørelse, til at deltage i en mundtlig høring. Den person, der er genstand for undersøgelsen, kan bistås af en rådgiver efter eget valg. Mundtlige høringer er ikke offentlige.
            
            
               7.   Hvis ESMA træffer afgørelse om, at en person, der er genstand for en undersøgelse, har begået en eller flere af de overtrædelser af de krav, der er omhandlet i artikel 38g, stk. 1, i forordning (EU) nr. 600/2014, og har vedtaget en afgørelse om pålæg af en bøde i overensstemmelse med nævnte forordnings artikel 38h, underretter den straks den person, der er genstand for undersøgelsen, herom.
            
         
         
            Artikel 4
            Procedureregler for overtrædelsessager hos ESMA med hensyn til tvangsbøder
            
               1.   Inden ESMA træffer en afgørelse om at pålægge en tvangsbøde i overensstemmelse med artikel 38i i forordning (EU) nr. 600/2014, sender den en resultatredegørelse til den person, der er genstand for proceduren, med begrundelsen for pålæg af en tvangsbøde og tvangsbødens størrelse pr. dag med manglende overholdelse. I resultatredegørelsen fastsættes en frist på mindst fire uger, inden for hvilken den person, der er genstand for proceduren, kan fremsætte skriftlige bemærkninger. ESMA har ikke pligt til at tage hensyn til skriftlige bemærkninger, der modtages efter fristens udløb, når den træffer afgørelse om tvangsbøden.
            
            
               2.   Når udbydere af dataindberetningstjenester eller den person, der er genstand for proceduren, har overholdt den relevante afgørelse, der er omhandlet i artikel 38i, stk. 1, i forordning (EU) nr. 600/2014, kan der ikke længere pålægges en tvangsbøde.
            
            
               3.   I en afgørelse som omhandlet i artikel 38i, stk. 1, i forordning (EU) nr. 600/2014 anføres retsgrundlaget og begrundelserne for afgørelsen, tvangsbødens størrelse og datoen for påbegyndelse af betalingen af tvangsbøden
            
            
               4.   ESMA kan indbyde den person, der er genstand for proceduren, til at deltage i en mundtlig høring. Den person, der er genstand for proceduren, kan bistås af en rådgiver efter eget valg. Mundtlige høringer er ikke offentlige.
            
         
         
            Artikel 5
            Procedureregler for midlertidige afgørelser om tilsynsforanstaltninger
            
               1.   Uanset artikel 3, stk. 4, 5 og 6, og artikel 4, stk. 1 og 4, finder proceduren i nærværende artikel anvendelse, når ESMA vedtager midlertidige afgørelser i henhold til artikel 38l, stk. 1, andet afsnit, i forordning (EU) nr. 600/2014.
            
            
               2.   Hvis ESMA træffer afgørelse om, at en person, der er genstand for en undersøgelse, har begået en eller flere overtrædelser af krav, der er omhandlet i artikel 38g, stk. 1, i forordning (EU) nr. 600/2014, og vedtager en midlertidig afgørelse om at træffe tilsynsforanstaltninger, jf. artikel 38g i forordning (EU) nr. 600/2014, underretter den straks den person, der er genstand for den midlertidige afgørelse, om den midlertidige afgørelse.
               ESMA fastsætter en frist på mindst fire uger, inden for hvilken den person, der er genstand for den midlertidige afgørelse, kan fremsætte skriftlige bemærkninger om afgørelsen. ESMA er ikke forpligtet til at tage hensyn til skriftlige bemærkninger, der modtages efter fristens udløb.
               Efter anmodning giver ESMA de personer, der er genstand for den midlertidige afgørelse, aktindsigt. Sagsakter, der er givet aktindsigt i, må kun anvendes med henblik på retslige eller administrative procedurer vedrørende anvendelsen af forordning (EU) nr. 600/2014.
               ESMA kan indbyde den person, der er genstand for den midlertidige afgørelse, til at deltage i en mundtlig høring. De personer, der er genstand for den midlertidige afgørelse, kan bistås af en rådgiver efter eget valg. Mundtlige høringer er ikke offentlige.
            
            
               3.   ESMA træffer en endelig afgørelse så hurtigt som muligt efter vedtagelsen af den midlertidige afgørelse.
               Hvis ESMA efter at have hørt den person, der er genstand for den midlertidige afgørelse, finder, at den person, der er genstand for den midlertidige afgørelse, har overtrådt de bestemmelser, der er fastsat i artikel 38g, stk. 1, i forordning (EU) nr. 600/2014, vedtager ESMA en bekræftende afgørelse, hvorved der pålægges en eller flere tilsynsforanstaltninger som fastsat i artikel 38g i forordning (EU) nr. 600/2014. ESMA underretter straks de personer, der er genstand for den midlertidige afgørelse, om denne afgørelse.
            
            
               4.   Hvis ESMA vedtager en endelig afgørelse, der ikke bekræfter den midlertidige afgørelse, anses den midlertidige afgørelse for ophævet.
            
         
         
            Artikel 6
            Aktindsigt og brug af dokumenter
            
               1.   Efter anmodning giver ESMA giver aktindsigt til den person, der er genstand for undersøgelsen, og som efterforskningsmedarbejderen eller ESMA har sendt en resultatredegørelse. Der skal gives aktindsigt, når der er givet underretning om en resultatredegørelse.
            
            
               2.   Sagsakter, der er givet aktindsigt i, må den person, der er omhandlet i stk. 1, kun anvende med henblik på retslige eller administrative procedurer vedrørende anvendelsen af forordning (EU) nr. 600/2014.
            
         
         
            Artikel 7
            Forældelsesfrister for pålæg af bøder og tvangsbøder
            
               1.   Bøder og tvangsbøder til udbydere af dataindberetningstjenester og andre personer, der er genstand for undersøgelser, forældes efter fem år.
            
            
               2.   Den i stk. 1 omhandlede forældelsesfrist løber fra dagen efter den dag, hvor overtrædelsen er begået. Ved vedvarende eller gentagne overtrædelser løber forældelsesfristen fra den dag, hvor overtrædelsen er ophørt.
            
            
               3.   Enhver foranstaltning, der træffes af ESMA eller af den nationale kompetente myndighed efter anmodning fra ESMA i overensstemmelse med artikel 38o i forordning (EU) nr. 600/2014 med henblik på undersøgelsen eller proceduren vedrørende en overtrædelse af kravene omhandlet i artikel 38g, stk. 1, i forordning (EU) nr. 600/2014, afbryder forældelsesfristen for pålæg af bøder og tvangsbøder. Forældelsesfristen afbrydes med virkning fra den dag, hvor den pågældende foranstaltning meddeles udbyderne af dataindberetningstjenester eller den person, der er genstand for undersøgelsen som følge af en overtrædelse af kravene omhandlet i artikel 38g, stk. 1, i forordning (EU) nr. 600/2014.
            
            
               4.   Hver afbrydelse som omhandlet i stk. 3 genstarter forældelsesfristen. Forældelsesfristen udløber senest den dag, hvor der er forløbet en periode svarende til den dobbelte forældelsesfrist, uden at ESMA har pålagt en bøde eller tvangsbøde. Denne periode forlænges med den tid, hvor forældelsen har været stillet i bero i henhold til stk. 5.
            
            
               5.   Forældelsesfristen for pålæg af bøder og tvangsbøder stilles i bero, så længe afgørelsen truffet af ESMA verserer for klagenævnet omhandlet i artikel 60 i Europa-Parlamentets og Rådets forordning (EU) nr. 1095/2010 (3) eller er underlagt prøvelse ved Den Europæiske Unions Domstol i overensstemmelse med artikel 38m i forordning (EU) nr. 600/2014.
            
         
         
            Artikel 8
            Forældelsesfrister for håndhævelse af sanktioner
            
               1.   ESMA's beføjelse til at håndhæve afgørelser, der er vedtaget i henhold til artikel 38h og 38i i forordning (EU) nr. 600/2014, forældes efter fem år.
            
            
               2.   Den i stk. 1 omhandlede forældelsesfrist regnes fra dagen efter den dag, hvor afgørelsen bliver endelig.
            
            
               3.   Forældelsesfristen for håndhævelse af sanktioner afbrydes ved:
               
                           a)
                        
                        
                           en underretning fra ESMA til den person, der er genstand for proceduren, om en afgørelse om ændring af bødens eller tvangsbødens oprindelige beløb
                        
                     
                           b)
                        
                        
                           ved ethvert skridt, der tages af ESMA eller af en national kompetent myndighed på ESMA's anmodning, jf. artikel 38o i forordning (EU) nr. 600/2014, med henblik på tvangsinddrivelse af bøden eller tvangsbøden eller håndhævelse af betalingsvilkårene eller -betingelserne.
                        
                     
            
               4.   Hver afbrydelse som omhandlet i stk. 3 genstarter forældelsesfristen.
            
            
               5.   Forældelsesfristen for håndhævelse af sanktioner stilles i bero, så længe:
               
                           a)
                        
                        
                           der er givet en betalingsfrist
                        
                     
                           b)
                        
                        
                           tvangsfuldbyrdelsen er stillet i bero, fordi afgørelsen verserer for ESMA's klagenævn i overensstemmelse med artikel 60 i forordning (EU) nr. 1095/2010 eller er underlagt prøvelse ved Den Europæiske Unions Domstol i overensstemmelse med artikel 38m i forordning (EU) nr. 600/2014.
                        
                     
         
         
            Artikel 9
            Opkrævning af bøder og tvangsbøder
            
               1.   Bøder og tvangsbøder opkrævet af ESMA indsættes på en rentebærende konto åbnet af ESMA, indtil de bliver endelige. Hvis ESMA opkræver flere bøder og tvangsbøder på samme tid, sikrer ESMA, at de indsættes på forskellige konti eller underkonti. Betalte bøder og tvangsbøder opføres ikke i ESMA's budget, og de registreres ej heller som budgetmidler.
            
            
               2.   Når ESMA har konstateret, at bøderne eller tvangsbøderne er blevet endelige, når alle klagemuligheder er udtømt, overfører ESMA disse beløb plus eventuelle renter til Kommissionen. Beløbene opføres derefter på Unionens budget under indtægter.
            
            
               3.   ESMA aflægger regelmæssigt rapport til Kommissionen om omfanget af de bøder og tvangsbøder, der er pålagt, og deres status.
            
         
         
            Artikel 10
            Ikrafttræden og anvendelsesdato
            Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. februar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 173 af 12.6.2014, s. 84.
         
            (2)  Europa-Parlamentets og Rådets forordning (EU) 2019/2175 af 18. december 2019 om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed), forordning (EU) nr. 1094/2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), forordning (EU) nr. 600/2014 om markeder for finansielle instrumenter, forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og forordning (EU) 2015/847 om oplysninger, der skal medsendes ved pengeoverførsler (EUT L 334 af 27.12.2019, s. 1).
         
            (3)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).